Informácia o priebehu a výsledkoch oficiálnej návštevy 
predsedu vlády Fínskej republiky P. Lipponena 
v Slovenskej republike v dňoch 3. - 4. mája 2001

Na pozvanie predsedu vlády SR M. Dzurindu uskutočnil v dňoch 3. - 4. mája 2001 oficiálnu návštevu SR predseda vlády Fínskej republiky (FR) P. Lipponen.  Išlo o prvú oficiálnu návštevu na úrovni predsedov vlád v samostatnej SR. Fínskeho premiéra sprevádzali: T. Grnbeg -  veľvyslanec FR v SR, A. Peltomki - štátny podtajomník pre EÚ v Úrade predsedu vlády, T. Rajakangas - radca  minister ZÚ FR, T. Pesonen - poradca predsedu vlády pre zahraničnú politiku,  J. Luoto - poradca predsedu vlády pre EÚ, A. Mattila - vedúci informačného odboru v Úrade predsedu vlády, P. Blinnikka - riaditeľka odboru strednej a juhovýchodnej Európy MZV FR. 

Okrem rokovaní s premiérom SR  bol P. Lipponen prijatý prezidentom SR R. Schusterom, predsedom NR SR J. Migašom a podpredsedom vlády SR P. Csákym. 

Obsah a výsledky rokovaní 

Hlavnou témou rozhovorov boli aktuálne otázky ďalšieho rozvoja bilaterálnych vzťahov a európskej integrácie vo svetle prebiehajúceho švédskeho predsedníctva v Rade EÚ. 

Bilaterálne vzťahy

Premiéri ocenili pozitívny rozvoj v bilaterálnych vzťahoch medzi SR a FR  v poslednom období a konštatovali, že obe krajiny majú veľa spoločného tak v minulosti ako aj v súčasnosti. V súvislosti so záujmom o rozvoj  aktívneho politického dialógu na najvyššej úrovni slovenská strana pripomenula platnosť pozvaní pre prezidentku FR T. Halonenovú a predsedníčku fínskeho parlamentu R. Uosokainenovú na návštevu SR. Počas prijatia premiéra FR u predsedu NR SR bolo poukázané na potrebu rozvoja parlamentnej spolupráce na úrovni jednotlivých výborov.  

Obe strany zhodne konštatovali nevyužité možnosti v rozvoji vzájomnej obchodnej spolupráce a vyslovili sa za jej intenzifikáciu. Premiér FR  v tejto súvislosti vyzval k väčšej aktivite slovenských podnikateľských subjektov na fínskom  trhu, ktorý predstavuje silnú kúpnu silu. M. Dzurinda informoval o krokoch slovenskej vlády na zlepšenie investičného prostredia a uviedol, že za rok 2000 sa SR výškou obdržaných zahraničných investícií zaradila na 2. miesto v rámci kandidátskych krajín (KK). Vývoj v tejto oblasti naznačuje, že po ČR, MR a  PR začínajú zahraniční investori vo väčšom rozsahu prichádzať aj na Slovensko. Slovenský premiér v tejto súvislosti prejavil záujem o väčší prílev investícií FR do SR, ktoré sú na rozdiel od iných škandinávskych štátov  len nepatrné. P. Lipponen  konštatoval, že FR nie je spokojná so súčasným nízkym stavom fínskych investícií v SR a informoval o pripravovanom návrate  na slovenský trh firmy Nokia. Obe strany zdôraznili, že prikladajú veľký význam pripravovanému investičnému fóru, ktoré sa má uskutočniť vo FR v septembri  alebo októbri 2001 s cieľom prezentovať investičné možnosti v SR. 

Za možnú perspektívnu oblasť vzájomnej spolupráce, v súvislosti s prezbrojovacím programom fínskej armády, obaja premiéri označili  obranný priemysel.  M. Dzurinda informoval o úspechu SR v tendri na predaj samohybnej húfnice Zuzana gréckej armáde, ktorá spľňa prísne parametre NATO. 
Konkrétne možnosti vzájomnej spolupráce existujú aj v problematike zvyšovania bezpečnosti jadrových elektrární, v ktorej SR podľa P. Lipponena disponuje poprednými svetovými odborníkmi. Premiér FR  v tejto súvislosti na základe fínskych skúseností uviedol, že sovietske resp. ruské atómové reaktory, ktoré sa nachádzajú tak v SR ako aj vo FR a v niektorých ďalších krajinách SVE po doplnení vyspelou západnou bezpečnostnou technológiou spľňajú najprísnejšie bezpečnostné kritéria. P. Lipponen ocenil návrh M.Dzurindu na spoločnú spoluprácu SR a FR na tretích trhoch (Rusko, Pobaltské krajiny, Bielorusko) s využitím lacnejších fínskych úverov a slovenských skúseností z pôsobenia v uvedených teritóriách. 

Slovenská strana ocenila  ochotu fínskej vlády výjsť v ústrety slovenskej požiadavke na presun akreditácie pre Slovensko zo ZÚ FR v Prahe na ZÚ FR vo Viedni, ktorá je k Bratislave oveľa bližšie. Konštatovala, že aj keď presun ZÚ FR akreditovaného pre SR do Viedne predstavuje určité prechodné zlepšenie situácie, za najvýhodnejšie považujeme otvorenie efektívneho ZÚ FR na Slovensku. Fínska strana v tejto súvislosti konštatovala, že realizácii tohto riešenia zatiaľ bránia finančné problémy vzhľadom na úsporné opatrenia vo fínskej zahraničnej službe.

Integrácia do Európskej únie

Fínsky premiér ocenil výsledky, ktoré SR dosiahla na ceste do EÚ vo všetkých oblastiach, pričom vyzdvihol pokrok v upevnení fungujúcej trhovej ekonomiky a pri riešení problematiky národnostných menšín. Pozitívne hodnotil úspešné pokračovanie reforiem aj v iných oblastiach a poukázal na odhodlanie SR dokončiť reformný proces . P. Lipponen uviedol, že zatiaľ nie je isté či summit EÚ v Gtteborgu rozhodne o konkrétnych kandidátskych krajinách,  ktoré budú prijaté v prvom kole rozširovania. Záujmom FR je, aby sa rozšírenie uskutočnilo v roku 2004 a týkalo sa najmenej piatich krajín, pričom fínska diplomacia vystupuje za urýchlenie prístupových rokovaní s KK. 
Podľa P. Lipponena nič nebráni tomu, aby SR bola medzi tými KK, ktoré vstúpia do EÚ v 1. vlne rozšírenia. Konštatoval, že v súčasnosti  predstavuje určitý problém otázka voľného pohybu pracovných síl  a vyjadril presvedčenie, že  celú problematiku sa podarí kompromisne vyriešiť tak, aby nebrzdila proces rozširovania. Za dôležitú skutočnosť premiér FR označil, aby sa KK usilovali priamo aktívne vplývať na proces rozširovania EÚ a venovali náležitú pozornosť príprave a priebehu Medzivládnej konferencii, ktorá sa uskutoční v roku 2004.  

Slovenská strana informovala o súčasnom stave prístupových rozhovorov a zdôraznila záujem o vstup do EÚ v roku 2004 spolu s ostatnými krajinami V-4 tak, aby sa už v tom období mohla zúčastniť volieb do Európskeho parlamentu.  V tejto súvislosti bolo poukázané na skutočnosť, že prípadný odklad prijatia SR do EÚ  by mohol pôsobiť demotivujúco pre politické štruktúry v SR  a mohol by mať za následok zníženie  podpory zo strany obyvateľstva. Osobitne bolo zdôraznené, že vstup SR do EÚ v súčasnosti podporuje cca 75% obyvateľstva ako aj všetky politické strany.

Problematika NATO a regionálna spolupráca
Predstavitelia SR poďakovali za fínsku podporu pri vstupe SR do OECD a zdôraznili záujem SR o získanie členstva v NATO na pražskom summite Aliancie v roku 2002. Slovenská strana sa vyslovila  za nadviazanie a rozvoj regionálnej spolupráce V-4 so severskými krajinami. P. Lipponen informoval o fínskej politike neviazanosti vo vojenskej oblasti, pričom zdôraznil právo každej krajiny  zvoliť si vlastnú bezpečnostno-politickú koncepciu. Poukázal na záujem FR o rozvoj spolupráce s NATO s ohľadom na  zachovanie možnosti otvorených dverí pre vstup Fínska do Aliancie v budúcnosti. Za dôležité označil, aby do diskusií o bezpečnostných otázkach v Európe bola vťahovaná aj RF. Slovenská strana informovala o pripravovanej konferencii “Nové európske demokracie: Líderstvo a zodpovednosť”,(Bratislava 10. - 12.mája 2001). Obe strany potvrdili podobnosť názorov na význam stability Ruskej federácie a vymenili si názory na tamojší aktuálny vývoj. Potvrdili záujem o pragmatičnosť týchto vzťahov, založených predovšetkým na vzájomne výhodnej hospodárskej spolupráci. 

Obojstranne bola pozitívne hodnotená vzájomná spolupráca v oblasti kultúry a bol prejavený záujem o jej ďalšie prehĺbenie, čo potvrdzuje aj pripravovaná výstava  vo Fínsku o A. Warholovi. 

 	Po skončení rokovaní uskutočnili premiéri SR a FR spoločnú tlačovú konferenciu, na ktorej pozitívne hodnotili priebeh návštevy. V jej rámci odpovedali aj na otázky novinárov týkajúce sa zvýšenej migráce  rómskeho obyvateľstva do zahraničia. Premiér FR v tejto súvislosti uviedol, že hoci v posledných mesiacoch došlo  k miernemu zvýšeniu počtu žiadateľov o víza aj do FR (v apríli ich počet dosiahol 45) situácia zatiaľ nie  je tak dramatická ako v prípade Belgicka a finska strana neuvažuje o zavedení vízovej povinnosti.   

Závery a odporúčania

	Prvá oficiálna  návšteva predsedu vlády FR v SR  bola vyvrcholením doterajších slovensko-fínskych vzťahov. K jej realizácii došlo v rozmedzí niekoľkých mesiacov od konania oficiálnej návštevy ministra zahraničných vecí SR vo Fínsku, čo svedčí o dynamizácii bilaterálnych vzťahov medzi Slovenskom a Fínskom, ako aj o obojstrannom záujme o ich ďalší rozvoj. 
Návšteva umožnila prerokovať aktuálne otázky bilaterálnej spolupráce medzi oboma krajinami s dôrazom na prehĺbenie obchodno-ekonomických kontaktov a prílev priamych fínskych investícií do SR. Diskusia potvrdila zhodu resp. blízkosť názorov oboch strán na najdôležitejšie otázky vo vzťahu k EÚ.  Fínska strana pozitívne zhodnotila prístupový proces SR do EÚ a tlmočila podporu pre snahy SR o vstup do únie v prvom kole rozširovania.

Konkrétne úlohy, vyplývajúce z rokovaní

1. 	Pokračovať v spolupráci s Fínskou republikou na všetkých úrovniach s dôrazom na aktivity, ktoré môžu napomôcť integrácii SR do EÚ, ako  aj širšej regionálnej a dvojstrannej spolupráci.
2. 	Usilovať sa o realizáciu návštev prezidentky FR a predsedníčky parlamentu FR v SR. 
3. 	Listom ministra zahraničných vecí SR osloviť ministra hospodárstva SR s cieľom  podrobnejšie informovať o záujme oboch strán aktivizovať vzťahy v obchodno-ekonomickej oblasti.